google/wiki40b huggingface dataset:
הונוריה אקוסטה סיסון

ביוגרפיה

אקוסטה סיסון נולדה בקלאשו  במחוז פנגסינאן , הפיליפינים. בגיל שנתיים, אמה נפטרה ואביה, סבתה וסבה גידלו אותה בדאגופון . היא התחנכה לתקופה קצרה במנזר Santissimo Rosario Convent  שבלינגיאן  ולאחר מכן עברה ללמוד בבית ספר אמריקאי. בתיכון נכללה בין עשרת התלמידים היחידים (מבין 375 תלמידים) שעברו את בחינת הבגרות הממשלתית בהצלחה, ולכן נשלחה בשנת 1904 ללמוד בארצות הברית. בפילדלפיה למדה במכינת בראון ובאוניברסיטת דרקסל . לאחר מכן נרשמה לבית הספר לרפואה לנשים של פנסילבניה , והשלימה בו לימודי רפואה בשנת 1909.
לאחר שהשלימה את לימודי הרפואה, חזרה אקוסטה סיסון לפיליפינים ועסקה במיילדות בבית החולים סנט פול שבמנילה. לאחר מכן, החלה לעבוד באוניברסיטת הפיליפינים בחוג למיילדות ולגינקולוגיה. בשנת 1942, קיבלה פרופסורה, הייתה לראש החוג ופרסמה מאמרים רבים בנושא גינקולוגיה ומיילדות. אקוסטה סיסון זכתה לאורך השנים באותות ותוארי הוקרה רבים, לרבות המדליה הנשיאותית של הפיליפינים  ובול עם דמותה הונפק על ידי הממשל הפיליפיני לאחר מותה.

חיים אישיים

אקוסטה סיסון הייתה נשואה לאנטוניו סיסון (Antonio Sison), דיקאן בית הספר לרפואה ויו"ר בית החולים הפיליפיני הכללי . שניים מתוך שלושת ילדיה היו לרופאים.
יורי שפסאי

ביוגרפיה

שפסאי נולד באוקראינה, לנטליה ולאוניד שפסאי שהיה בצעירותו שחקן כדורגל, והוא הצעיר מבין 2 אחים. הוא עלה עם משפחתו לישראל בשנת 1990. כבר מגיל צעיר התבלט כמהיר בבית ספר, ובגיל 14 החל להתאמן באתלטיקה בקבוצת הפועל גבעת רם בהדרכתו של רומן פרדמן.
שפסאי החל את דרכו כאצן בריצת 100 מטר ובריצת 200 מטר, ובגיל 17 כבר הוכתר כאלוף ישראל לנוער ב-200 מטר. 
בתחרות ליגת נוער שנערכה במרץ 2005 התנסה לראשונה בריצת 400 מטר וניצח בתוצאה של 49.05 שניות. כחודשיים לאחר מכן, בריצתו השנייה קבע את הקריטריון לאליפות אירופה באתלטיקה לנוער בתוצאה של 48.36 שניות. באליפות עצמה, שנערכה בקאונס, ליטא הוא סיים במקום 23 בריצת 400 מטר בתוצאה של 49.10 שניות.
באליפות אירופה עד גיל 22 שנערכה בדברצן, הונגריה בשנת 2007 סיים שפסאי במקום 24 בריצת 400 מטר בתוצאה של 48.39 שניות.
אסון הזיקוקין די-נור באנסחדה

אסון הזיקוקין די-נור באנסחדה (בהולנדית: Vuurwerkramp) התרחש ב-13 במאי 2000. שתי התפוצצויות במחסן של זיקוקין די-נור בעיר אנסחדה שבמזרח הולנד ושריפה שפרצה בעקבותיהן גרמו למותם של 23 אנשים, לפציעתם של 947, ולנזק כבד לרכוש.
ההתפוצצויות אירעו במחסן של חברת SE Fireworks, יבואנית גדולה של זיקוקין די-נור מסין, ששכן בלב שכונת המגורים רומבייק (Roombeek). ההתפוצצות הראשונה הייתה שקולה בעוצמתה להתפוצצות 800 טון של TNT, והשנייה - שנשמעה עד למרחק של 60 קילומטרים סביב - הייתה שקולה להתפוצצות 4,000 עד 5,000 טון TNT. 
שטח של 400 דונם סביב מוקד הפיצוצים נחרב. 400 בניינים נהרסו ו-1,500 ניזוקו. 1,250 אנשים נותרו חסרי בית. עשרת אלפים איש פונו מבתיהם במהלך פעולות ההצלה. עלות הנזקים עקב האסון עלתה על 450 מיליון אירו.
האסון נחקר, אך הסיבה להתרחשותו נותרה בלתי ברורה. ככל הנראה פרצה אש בבניין המרכזי של מחסן החברה והתפשטה משם אל שתי מכולות מלאות בזיקוקין די-נור שהוחזקו בתנאים שהפרו את תקנות הבטיחות לחומרי נפץ. לפני האסון היה לחברה עבר בטיחותי תקין.
תושב אנסחדה הורשע בשנת 2002 בהצתת אש שהביאה להתפוצצויות ונידון ל-15 שנות מאסר, אך בית משפט לערעורים ביטל את הרשעתו ב-2003.
בשנת 2002 הורשעו שניים ממנהלי חברת SE בגרימת מוות ברשלנות ובהפרת תקנות הבטיחות ונידונו ל-15 חודשי מאסר.
בעקבות האסון הוחמרו בהולנד תקנות הבטיחות הנוגעות לאחסון זיקוקין די-נור.
היצף

היצף (באנגלית: Dumping) הוא מושג בסחר בינלאומי המתאר יצוא סחורות במחירים נמוכים מהמחירים בהם נמכרות הסחורות בארץ המוצא שלהן ולעיתים אף במחירים נמוכים מעלויות הייצור.
ההיצף משמש יצרנים ומשווקים המנסים לחדור לשוק חדש או לדחוק את רגלי המתחרים על מנת להשתלט על השוק. תחילה קונים את כלל הסחורות, מניות או החברות העוסקות באותו התחום או מייצרות את אותו המוצר במחיר גבוה מעל המבוקש, כך שבעל החברה או המניות יתפתו למכור את המוצר. אז פונים למכירת המוצר במחיר מוזל, לפעמים במחיר הפסד, או מחיר היצף, עד לדחיקת כלל המתחרים והשתלטות מוחלטת על השוק, כך שאותו קונה נשאר הבעלים הבלעדיים למכירת המוצר.
לאחר השתלטותו של אותו היצרן או המשווק על כלל השוק, ביכולתו לקבוע מחיר גבוה או זול כרצונו. לרוב, פונים שחקנים מסוג זה בלעדית למוצר הטוב והמשוכלל ביותר הקיים בשוק, תוך התעלמות ודחיקת כל יתר המוצרים ומתחרים הפועלים באותו התחום. לעיתים מוכרים מוצר בהיצף לאור עודפי ייצור מקריים או מסחורה שנותרה לאחר פשיטות רגל.
ההיצף נתפס כתחרות לא הוגנת ובמדינות רבות ננקטה חקיקה האוסרת אותו לחלוטין או מטילה מגבלות וסנקציות כנגד הנוקטים בו.
רג'ב

רַגַּ'בּ בערבית:(رَجَب) הוא החודש השביעי בלוח השנה המוסלמי.
משמעות המילה רג'ב היא כבוד, ועל כן החודש מכונה "החודש המכובד". הערבים הפגאנים העריכו חודש זה (בדומה לחודש מוחרם) ולחימה במהלכו נאסרה.
הנביא מוחמד טען כי מי שצם בחודש זה ישתה ממעיין החיים בגן עדן. מוסלמים אדוקים צמים ביום שישי הראשון בחודש רג'ב.
המרכז הישראלי לניהול

המרכז הישראלי לניהול (המי"ל) הוא ארגון ישראלי העוסק בהכשרת מנהלים באמצעות כנסים, קורסים והשתלמויות. משרדי החברה נמצאים בתל אביב.

היסטוריה

המרכז הישראלי לניהול החל לפעול בתחילת 1959 במסגרת המכון לפריון העבודה והייצור. היו"ר הראשון שלו היה יוסף עמי מחברת דשנים וחומרים כימיים. בסוף שנת 1960 החל לפעול במסגרת המרכז בית ספר לניהול.
בשנת 2005 נרכשה פעילותו של המרכז הישראלי לניהול על ידי חברת מטריקס, והוכנסה לחברת המי"ל בע"מ. כיום (2017), יו"ר המי"ל הוא זיו מנדל ומנהלת המי"ל היא עידית משה.
עם חנוכת בית ג'ון ברייס הדרכה ברחוב המסגר בתל אביב, מאי 2011, הועברה גם פעילות המי"ל לשם.

פעילות

המי"ל פועל בשלושה מישורים מרכזיים:
קורסים לקהל הרחב: הדרכות והכשרות הכוללות קורסים למנהלים בדיסיפלינות השונות ובדרגי ניהול שונים: דירקטורים, מנכ"לים, סמנכ"לים, מנהלי אגפים/מחלקות, מנהלי צוותים וכו'. בין הקורסים: דירקטור הלכה למעשה, ניהול משא ומתן לבכירים, פיננסים למנהלים; קריאה וניתוח דוחות כספיים; ניהול בכיר; ניהול מערך המכירות; קורסי הכשרת מנהלים (בדרגים השונים), ביקורת פנימית וציבורית (לימודי הסמכה); קורס ניהול פרויקטים; ניהול משאבי אנוש, הכשרת מנהלי כספים (CFO), מפתחי למידה ארגונית, ניהול הדרכה  ועוד. 
קורסים מותאמי ארגון: להמי"ל מחלקת Tailor made המתמחה בתפירת קורסים מוזמנים לארגונים שונים, תוך התאמה לצרכים ואופי הארגון וקהל היעד.
כנסים ותחרויות: המי"ל מקיים לאורך השנה כנסים ותחרויות ובהם: כנס שירות וחווית לקוח הגדול והמוביל בארץ, תחרות מצוינות בשירות וחווית לקוח  ותחרות ה-  Effie Awards. בכנסים ובתחרויות משתתפים מנהלים מהארגונים המובילים בארץ ובעולם.
מדי שנה מזמין המי"ל מנחה בינלאומי להרצאה במסגרת כנס שירות וחווית לקוח. בין המרצים שהשתתפו: פרופ' יצחק אדיג'ס, סקוט ברקן, מישל פלקון, אלישה מת'סון, סטן פלפס ועוד.
אריק חן

ביוגרפיה

חן בוגר מחזור ע"א (1990) של בית הספר הריאלי והפנימייה הצבאית לפיקוד מחזור ל"ו. התגייס לצה"ל ב-1990 ושירת כלוחם בפלנ"ט גולני. לאחר קורס קצינים חזר לפלוגה ומונה למפקד צוות, בהמשך היה סגן מפקד הפלנ"ט. לאחר מכן מונה למפקד פלוגת מסלול בגדוד 13, בהמשך שימש מפקד פלוגה בבה"ד 1, בשנת 1998 מונה למפקד פלנ"ט גולני. ב-1999 פיקד על כוח הפלוגה שפעל בסמוך למוצב ריחן, יחד עם כוח צד"ל לאיתור מטענים. במהלך הפעילות נתקל הכוח בחוליית מחבלים ובקרב שהתפתח הרג חן לפחות שניים מהם. על פועלו זכה בצל"ש מפקד אוגדה. בשנת 2001 מונה לסגן מפקד גדוד 13 ובמהלך מבצע חומת מגן נפצע. לאחר החלמתו, מונה ב-2002 לסגן מפקד יחידת אגוז, ב-2003 מונה למפקד מגמת אימון מתקדם בבא"ח גולני, וב-2004 לקצין מבצעים מיוחדים באוגדת איו"ש. 
בשנת 2005 הועלה לדרגת סא"ל ומונה למפקד גדוד חרוב בחטיבת כפיר  עד שנת 2007, במהלך כהונתו סיכל הגדוד מספר ניסיונות פיגועים גדולים. בהמשך מונה למפקד בסיס האימונים של החטיבה בשנים 2007–2009. לאחר מכן מונה לקצין המבצעים של פיקוד צפון בשנים 2009–2011. ביולי 2012 הועלה לדרגת אל"ם ומונה למפקד עוצבת הגולן, תקופתו כמפקד החטיבה התאפיינה בזליגת מלחמת האזרחים בסוריה לרמת הגולן והתחממות הגזרה שהתבטאה בירי מרגמות לשטח ישראל, פיצוץ מטענים בסמוך לגבול, והריגתו מירי נ"ט של נער בן 13 בנו של עובד קבלן של משרד הביטחון שעבד בסמוך לתל חזקה , וירי ארטילרי ישראלי כתגובה, לראשונה מאז מלחמת יום הכיפורים,  בתפקידו שימש עד אוגוסט 2014. לאחר מכן מונה לסגן מפקד עוצבת אדום בשנים 2014–2016. בשנת 2016 מונה לנספח צה"ל בהולנד.
חן נשוי ואב לארבעה. הוא בוגר תואר ראשון במנהל עסקים ותואר שני במדעי החברה באוניברסיטת חיפה.
בניין טראמפ

אדריכלות

הבניין תוכנן על ידי האדריכל ה. קרייג סברנס בליווי האדריכל Yasuo Matsui ומשרד האדריכלים הניו יורקי, "שריב, לם והרמון" ששימש כיועץ לפרויקט. אדוארד קלדוול תכנן את מערכת התאורה והאדריכל דר סקוט תכנן את לובי הכניסה.

המירוץ לבניית המגדל הגבוה בעולם

עבודות הבנייה על "בניין בנק מנהטן", שמו הקודם של הבניין, ברחוב וול סטריט 40, החלו בשנת 1929 והוא תוכנן להיות גבוה ב-41 מטרים מבניין וולוורת', שבנייתו הושלמה בשנת 1913. יתר על כן, הבניין תוכנן להיות גבוה בחצי מטר מבניין קרייזלר, שהחל להיבנות שנה קודם לכן, ב-1928. אולם, באוקטובר 1929, היזם, וולטר קרייזלר, השיג אישור מיוחד לבניית צריח, העשוי פלדת אל חלד, בראשו של בניין קרייזלר בגובה 38.1 מטרים, שהקנה למבנה גובה סופי של 319 מטרים. לאחר הוספת הצריח, בניין קרייזלר הפך להיות "הבניין הגבוה ביותר בעולם" החל מה-27 במאי 1930 למשך כשנה אחת, עד שנת 1931, בה הושלם בניין האמפייר סטייט שהפך בתורו להיות הגבוה ביותר בעולם.

תאונת המטוס של 1946

בערב ה-20 במאי 1946, מטוס מסוג ביץ' דגם 18 של חילות האוויר של צבא ארצות הברית, שעשה את דרכו לנמל התעופה הבינלאומי ניוארק ליברטי, התנגש בצידו הצפוני של הבניין באזור הקומה ה-58 בסביבות השעה 20:10. התנגשות המטוס פערה חור בקוטר של כ-3 מטרים בשלד הבניין וכתוצאה מהאירוע, נהרגו כל נוסעי המטוס, חמישה במספר, כולל קצינה בחיל הנשים של צבא ארצות הברית. הסיבה לתאונה נגרמה עקב ערפל וראות לקויה. בזמן האירוע דיווח נמל התעופה לה גוארדיה על תנאי ערפל כבד. חלקי המטוס והבניין שניזוקו נפלו לרחוב שמתחת אך, לא נגרמו פגיעות גופניות לאף אחד מ-2,000 העובדים ששהו בניין בזמן התאונה או לעוברי אורח ברחוב. תאונה זו הייתה השנייה שנרשמה בעיר ניו יורק, לאחר שביולי 1945 מפציץ מסוג B-25 התנגש בין הקומות ה-79 וה-80 של בניין האמפייר סטייט. הסיבה לתאונה הייתה גם כן ערפל כבד ותנאי ראות לקויים.

שקיעה ותחייה

בשנת 1982, ג'וזף וראלף ברנשטיין רכשו את הבניין ומאוחר יותר התגלה כי הם פעלו בשם פרדיננד מרקוס, נשיא הפיליפינים באותה תקופה. לאחר סיום כהונתו כנשיא הפיליפינים והקפאת כל נכסיו בארצות הברית, חולט הבניין, נזנח ועמד שמם.
בשנת 1995, לאחר שנים של הזנחה, רכש דונלד טראמפ את הבניין ושינה את שמו לבניין טראמפ. הוא תכנן להסב את חציו העליון של הבניין למגורים ולהשאיר את חציו התחתון של הבניין מסחרי. לאחר בחינת הכדאיות הכלכלית לתוכנית, חזר בו טראמפ מהחלטתו והבניין נשאר כולו לצורכי מסחר. בשנת 2003, העמיד טראמפ את הבניין למכירה בסכום של 300 מיליון דולר אמריקאי אך לא הגיעו הצעות התואמות את ציפיותיו, והבניין נשאר בבעלותו.
יאיר כהן

ביוגרפיה

כהן שירת בצה"ל בשנים 1973 עד 2004 ומילא תפקידים באגף המודיעין. בתפקידו האחרון בשירות הקבע פיקד על יחידה 8200 בין השנים 2001 ל-2005. 
ביולי 2005 מונה לסגן נשיא חברת אלרון וכלל אנרגיה מקבוצת IDB. במסגרת זו כיהן כדירקטור במספר חברות בת של אלרון בהן סטרלינג, רדלייב, סייפנד, RDC, אלנטיום, BPT, 3DV, וארקדיאן נטוורקס, כמו כן כיהן כיו"ר ECtel שנסחרה בנאסד"ק עד מכירתה ב-2009 ל-cVIDYA. 
ב-2009 מונה לראש חטיבת הסייבר והמודיעין בחברת אלביט מערכות . וכיהן בתפקיד זה עד 2015.
בשנים 2015 ו-2016 כיהן כמנכ"ל חטיבת ההשקעות של פריטק השקעות וטכנולוגיה ובמסגרת זו עדיין מכהן כדירקטור במספר חברות בת של הקבוצה. 
הוא מלמד קורס "ארכיטקטורת אבטחה והגנה בעולם הסייבר" במסגרת לימודי תואר שני בפקולטה לניהול של אוניברסיטת תל אביב ואוניברסיטת בר-אילן.
כהן סיים ב-1985 תואר ראשון בהיסטוריה, בלשון ובספרות ערבית מאוניברסיטת בר-אילן ובשנת 2000 סיים תואר שני במנהל עסקים וניהול משאבים לאומיים מהאוניברסיטה לביטחון לאומי בוושינגטון.
טרקטור Panhard-Châtillon

טרקטור Panhard-Châtillon במלחמת העולם הראשונה

ממשלת צרפת בחנה את דגם "טרקטור Panhard-Châtillon" בשנת 1911, והצבא הצרפתי בחן את הדגם בין השנים 1911 - 1914, והחליט לרכוש כ-50 יחידות.
דגמי "טרקטור Panhard-Châtillon" היו מהדגמים הראשונים בעלי הנעה כפולה 4x4, אשר רכש הצבא הצרפתי.
בתקופת מלחמת העולם הראשונה דגמי "טרקטור Panhard-Châtillon" השתתפו בעיקר במשימות של גרירת תותחים.
דגמי "טרקטור Panhard-Châtillon" תרמו למאמץ המלחמתי בקרב הראשון על המארן, בגלל תנאי השטח הקשים, הצבא הצרפתי לא היה מסוגל להשתמש בסוסים שיגררו תותחים.
גלגלי ה"טרקטור Panhard-Châtillon" היו בנויים מפלדה יצוקה.
דגמי "טרקטור Panhard-Châtillon" תוכננו ל-12 נוסעים (נהג+נוסע בקבינה, 10 נוסעים בארגז המטען). הדגם, עם 12 הנוסעים היה מסוגל לגרור עגלה (+ נהג עגלה) אשר גוררת תותח.

יצרנית כלי הרכב "Panhard"

"Panhard" נוסדה בשנת 1845 על ידי 
René Panhard  ושותפו Émile Levassor. החברה הייתה קרויה "Panhard et Levassor". בין השנים 1910–1950 ייצרה "Panhard" משאיות ואוטובוסים, בנוסף לייצור מכוניות, רכבי שטח, ושיריוניות.
בין השנים 1963–1968 "Panhard" הייתה בבעלות סיטרואן, ומאוחר  יותר בבעלות פיג'ו. 
בשנת 2005 הייתה "Panhard" בבעלות "Auverland". היום "Panhard" בבעלות "Renault Trucks", חברת בת של קונצרן הרכב הצרפתי רנו, הנשלטת משנת 2001 על ידי וולוו (Volvo Group).
טופירמאט

התוויות

משתמשים בטופמקס כדי לטפל באפילפסיה בילדים ומבוגרים והיא שווקה במקור כנוגדת פרכוסים. אצל ילדים ההתוויה שלה היא לטיפול בתסמונת לנוקס-גסטו – הפרעה הגורמת להתקפים אפילפטיים ועיכוב התפתחותי. לעיתים קרובות משתמשים בה בטיפול במיגרנות. 
פסיכיאטרים ניסו להשתמש בטופמקס כטיפול מייצב מצב רוח בהפרעה דו-קוטבית וכן כדי לבטל באמצעותה עלייה במשקל הנובעת משימוש בתרופות נגד דיכאון. בכל אופן סקירת קוקריין (Cochrane review) הגיעו למסקנה שאין מספיק הוכחות עליהן אפשר לבסס המלצות כלשהן בנוגע לשימוש בטופירמאט לטיפול בכל שלב של הפרעה דו-קוטבית.
ב-2010 נקנסה חברת אורתו-מקניל ב-6.14 מיליון דולר על ידי FDA על ששיווקה טופמקס כתרופה לטיפול בבעיות פסיכיאטריות בלי שקיבלה לכך אישור וללא נתונים מבוקרים קליניים המוכיחים שטופמקס בטוחה ויעילה לטיפול במחלות פסיכיאטריות. החברה הודתה באשמה זו.
חקרו את התרופה הזאת לגבי טיפול באלכוהוליזם ובהשמנת יתר במיוחד כדי להפחית אכילה כפייתית binge eating.‏
בסוף שנת 2012 אושר על ידי FDA השימוש בטופירמט בשילוב עם פנטרמין (אלפא-אלפא-דימתיל-פנילאוטילאמין) כטיפול מסייע להרזיה.
כמו כן ניסו להשתמש בה לטיפול בהפרעת דחק פוסט-טראומטית. מחקר ראשוני טוען שטופירמאט יעילה בטיפול באינפנטיל ספאזם. מחקר אחר ממליץ על טופירמאט כטיפול יעיל בלויקומלציה סב-חדרית אצל פגים אחרי פגיעה היפוקסית-איסכמית.

שימוש שלא בהתוויה המקורית

נמסרו דוחות קליניים שציינו תכונות מייצבות מצב רוח אך השימוש בה בתחום הזה לא הוכח כיעיל .עם זאת לפעמים ניתן לנסותו במקרים של הפרעה דו קוטבית עמידה לטיפול. שימושים אחרים שנוסו לא בהתוויה המקורית בטופירמאט כוללים טיפול ברעד ראשוני, בולימיה הפרעה טורדנית-כפייתית, עליית לחץ תוך-גולגולתי אידיופתי, גמילה מעישון, כאב ראש מקבצי, תלות בקוקאין והפרעת אישיות גבולית .

פרמקולוגיה

מבחינה כימית טופירמאט היא חומצה סולפונית חד סוכרית קרובה לסוכר פירות, מבנה כימית די לא שגרתי עבור תרופה אנטי-אפילפטית.
מכניזם הפעולה המדויק לא ידוע אבל יש כמה תכונות התורמות ליעילות האנטי-אפילפטית והאנטי-מיגרנוטית של התרופה. למשל, חסימה של תעלות נתרן ממותגות מתח. 
ידוע גם כן כי התרופה מעכבת את שחרור הגולטמאט,מחזקת את פעילות החומצה גאמא-אמינו-בויטירית ומעכבת את האנהידרז הקרבוני
היה רושם שהפעולה שלה כמייצבת מצב רוח מתרחשת לפני התכונות נוגדות הפרכוסים במינונים נמוכים. טופירמאט מדכא השפעת נזעי החשמל וכן התקפים מוקדיים והתקפי טוניים-קלוניים כלליים. 
בעוד שתרופות אנטי-אפילפטיות אחרות קושרו לאפופטוזה בבעלי חיים צעירים, הרי ניסויים בבעלי חיים הראו שטופירמאט היא התרופה האנטי-אפילפטית היחידה שאינה גורמת ל אפופטוזה בבעלי חיים צעירים במינונים הדרושים כדי ליצור אפקט אנטי-אפילפטי.
בריט אקלנד

שנותיה הראשונות

אביה של אקלנד היה קמעונאי מצליח בסטוקהולם, שוודיה (מקום לידתה). יש לה שלושה אחים צעירים ממנה.

קריירה

אקלנד הייתה נערת בונד הראשית בסרט ג'יימס בונד האיש בעל אקדח הזהב משנת 1974. הופעות בולטות אחרות שלה בסרטים כוללות את The Night They Raided Minsky's, Baxter, The Double Man, Get Carter (בסדרת הטלוויזיה של הBBC משנת 1999 ‏ Love the '70s היא אירחה ב-1971 את הפרק שהיה מחווה לתפקידה כ"אנה" בסרט), וב-1973 בסרט הפולחן איש הקש.
היא גם גילמה דמויות ביוגרפיות, כמו זו שמבוססת על השחקנית מהחיים האמיתיים אני אונדרה Anny Ondra (אשתו של המתאגרף מקס שמלינג) בסרט הטלוויזיה Ring of Passion ‏ (1978), ובתפקיד הזונה מריאלה נובוטוני בסרט הקולנוע Scandal ‏ (1989) על פרשת פרופיומו.
אקלנד פירסמה ספר יופי וכושר ב-1984, ואחריו קלטת וידאו המוקדשת לכושר גופני ב-1992. אקלנד זוקפת את הצלחתה לזכות מאמנה הרב גנדליס שהחזיק אותה במשטר גופני ושמר אותה ב"מראה שמתאים לעסקי השעשועים".
היא הופיעה על הבמה כאחת השחקנים ב-Grumpy Old Women Live, בדצמבר 2007 והשתתפה בתוכנית המציאות השוודית Stjärnorna på slottet (כוכבי הטירה) ביחד עם פיטר סטורמר, יאן מאלמשה, אריה סאיונמה ומגנוס הֵרנסטאם. בדצמבר 2007 ובינואר 2008 היא כיכבה בהצגה סינדרלה בתיאטרון Swindon's Wyvern Theatre. 

היא הופיעה בתפקיד אורח בתוכנית הטלוויזיה הבריטית המצליחה Loose Women, בשנת 2008. בשנת 2010/9 היא שיחקה את הפיה הטובה בהצגה סינדרלה בתיאטרון פרינסס, טורקי.

חייה האישיים

בריט אקלנד התפרסמה בן לילה כתוצאה מהרומן הסוער ונישואיה לשחקן והקומיקאי הבריטי פיטר סלרס, שהציע לה נישואים אחרי שראה אותה בצילום בעתון. 

היא עמדה לצידו כשהוא סבל מסדרת התקפי לב זמן קצר לאחר נישואיהם. אקלנד היא אמם החורגת של ילדיו של סלרס שרה ומיכאל (שנפטר מהתקף לב בערך באותו גיל של אביו). בינואר 1965 נולדה בתם, ויקטוריה. הזוג הופיע פעמיים ביחד בסרטים: בסרט After the Fox ב-1966 ובסרט The Bobo ב-1967, לפני שהם התגרשו שנה אחרי כן (1968).
היה לה גם רומן מתוקשר מאוד עם זמר הרוק רוד סטיוארט, ג'ואן קולינס הכירה ביניהם ב-1975 והם חיו ביחד במשך שנתיים. ב-1984 היא נישאה למוזיקאי הרוק סלים ג'ים פנטום, חבר להקת הסטריי קאטס, הצעיר ממנה בקרוב לעשרים שנה.
בשנות השבעים אקלנד הייתה אחת הידוענים המצולמים והמתוקשרים ביותר בעולם וב-1980 פורסם ספרה רב-המכר, True Britt. 
ב-2004 גילמה שרליז תרון את דמותה של אקלנד בסרט "חייו ומותו של פיטר סלרס". תרון הזמינה אותה לצאת עמה לפסטיבל הקולנוע בקאן, שם היא נראתה נרגשת מאוד כשהיא ראתה את הסרט. 
היא אובחנה כסובלת מדלדול עצם בשנת 2004 (אותה היא מייחסת לדיאטת היו-יו שלה ולאובדן סידן), 

אחרי שהיא נפלה בטקס הענקת פרסים ושברה את פרק כף ידה וקרסולה. היא קשורה לארגוני מחלת אלצהיימר ודלדול עצם. אקלנד דוברת בצורה שוטפת אנגלית, צרפתית וגרמנית, בנוסף לשוודית, שהיא שפת אמה.

דיסקוגרפיה

"Do it to Me" / "Private Party" (1979) #15 SWE
(בריט אקלנד עצמה טוענת שאריך הנגן הגיע למקום השביעי במצעד הבריטי, אולם אין כל הוכחה לכך)
Tour Pies Descalzos

רקע

את סיבוב ההופעות החלה שאקירה ב-27 בפברואר 1996, עם הופעה במדיין, שבארץ מולדתה, קולומביה. בסמוך לכך, המשיכה שאקירה להופיע בערים נוספות אשר נמצאות בקולומביה, ולאחר מכן קיימה הופעות באקוודור ובוונצואלה, ובכך הסתיים הלג הראשון של אמריקה הדרומית.
בין היתר קיימה שאקירה שבעה לגים נוספים באמריקה הדרומית, אמריקה המרכזית, אמריקה הצפונית ואירופה, ובסך הכל הופיעה במסגרת סיבוב ההופעות 74 פעמים. 
בנוסף לכך, השיר שאיתו הופיעה שאקירה הכי הרבה פעמים בסיבוב ההופעות היה, "Estoy Aquí".

אירועים בולטים

המופעים שהתקיימו באקוודור ביולי 1996, צולמו ושודרו בטלוויזיה, ולאחר מכן, ב-1 באוגוסט 1996, הופיעה שאקירה בלימה, פרו, ביריד השנתי "Feria del Hogar", כחלק מסיבוב ההופעות. 
כמה חודשים לאחר מכן, ב-17 בפברואר 1997, הופיעה שאקירה בפסטיבל הבינלאומי של ויניה דל מאר, "Viña del Mar International Song Festival".
להציל את לנינגרד

רקע

הסרט מתבסס על האירועים האמיתיים של טביעת דוברה מספר 752 שהייתה בשימוש על ימת לדוגה וסיפקה מזון אל לנינגרד הנצורה על דרך החיים. בליל 17 בספטמבר 1941, בזמן פינוי אנשים מלנינגרד, הדוברה דלפה וטבעה במעמקי הלדוגה ועליה אלף איש. באותו זמן, 460 אנשים מתו על הדוברה שנגררה על ידי הסירה "סלמז'", אשר נשאה תגבורת צבאית אל לנינגרד. יחד עם סלמז', סייעה בגרירה גם הסירה "אוריול" ויחד הם הצליחו להציל 240 אנשים, 216 ו-24 אנשים בהתאמה. במספר כולל של ההרוגים נכללו גם 433 צוערים, 132 בוגרי האקדמיה הצבאית הרפואית, 8 מפקדים זוטרים, 36 קצינים ו-46 נשים, כמו גם כל ששהו על הדוברה עם ילדיהם ו-30 עובדים אזרחיים וחיילי האקדמיה הרפואית הימית והמינהל ההידרוגרפי של הצי (שמנה יותר מ-685 איש). בנוסף, נספתה מחלקה שלמה של צוערי בית הספר הלנינגרדי הצבאי להנדסה ותלמידי בית הספר המקצועי ועמם קצינים, נשים וכל הילדים ועובדי המינהל הטכני ומינהל הארטילריה שהיו איתם. בין אלה שניצלו היו גם 184 אנשים (160 שהועלו לסירת "אוריול" ו-24 לסירת "סלמז'") שהשתייכו לאקדמיה הרפואית הימית והמינהל ההידרוגרפי של הצי ועוד 56 אזרחים.

תקציר עלילת הסרט

ספטמבר 1941. החודש הראשון של המצור על לנינגרד. קוסטיה ונסטיה הם צעירים מאוהבים המנסים לפלס דרכם מחוץ ללנינגרד הנצורה על דוברה שיוצאת על ימת לדוגה. אך בלילה הם מותקפים בהפצצות מהאוויר והדוברה סופגת אש כבדה.

הפקה

הצילומים נערכו בסנקט פטרבורג ובפרבריה במאי 2018 בשיתוף פעולה עם לנפילם. ביוני 2018 נערכו צילומי השלמה בחופי אגם אילמן שבמחוז נובגורוד.
גרמרלי

היסטוריה

גרמרלי היא תוכנה המאתרת אוטומטיתשגיאות דקדוק, איות, פיסוק, בחירת מילים וסגנון בכתיבה. האלגוריתמים של התוכנה מסמנים בעיות אפשריות בטקסט ומציעים תיקונים ספציפיים להקשר. התוכנה זמינה כתוסף עבור Chrome, Safari, Firefox ו-Edge. התוכנה זמינה גם כאפליקציה גם ל-iOS ולאנדרואיד. שירות פרימיום זמין בתשלום חודשי או שנתי.
התוכנה פותחה בשנת 2009 על ידי המפתחים האוקראינים אלכס שבצ'נקו, מקס ליטווין ודמיטרו לידר. מנוע הדקדוק כתוב ב-Common Lisp.
בשנת 2018 התגלתה פרצת אבטחה בגרסת התוסף, שאיפשרה לכל אתרי האינטרנט גישה לכל מה שהמשתמש הקליד אי פעם כשהתוסף פעיל. באג זה תוקן במהירות. החברה אמרה כי אין לה כל הוכחה לכך שהפרצה שימשה כדי לגשת לנתוני חשבון של לקוחות כלשהם.
באוקטובר 2018, גרמרלי הודיעה על תמיכה ב-Google Docs.
באוקטובר 2019 גייסה החברה 90 מיליון דולר, בהערכת שווי של מעל 1 מיליארד דולר, מה שהופך אותה לחד-קרן.
מדע אזרחי

מדע אזרחי (באנגלית: Citizen science) משלב אזרחים-מתנדבים בביצוע מחקר מדעי בנושאים ובתחומים מגוונים מעולם המדע. מיזמי מדע אזרחי מכוונים לכלל הציבור, ובהם מתנדבים מרחבי העולם המשתתפים במיזמים של ניטור תופעות אקלימיות, איכות מים, תפוצת ציפורים וגילוי כוכבי לכת וגלקסיות חדשות. כיום, מתנהלים מאות מחקרים, המשלבים את הציבור בביצוע מחקר מדעי, באוניברסיטאות ובמכוני מחקר ברחבי העולם.
יתרונות המדע האזרחי הם לכל הגורמים המעורבים בו- מדענים, משתתפים פרטיים ולחברה כולה. תלמידים רבים משתתפים במיזמים של מדע אזרחי וכך, תוך כדי ביצוע חקר אותנטי, לומדים על דרך עבודתם של חוקרים ומדענים.

מדע אזרחי בישראל

בישראל קיימים מספר מועט יחסית של פרויקטים של מדע אזרחי, אך התחום נמצא בצמיחה מתמדת. אך ישנם מספר מיזמים פעילים:
חשים את האוויר- פרויקט להנגשת נתונים ושיתוף הציבור במחקר על איכות אוויר בישראל. מרוכז בטכניון.
אתר המדוזות הישראלי- איסוף דיווחי משתמשים  על מדוזות  בחופי הים התיכון.
ספירת ציפורי בר בחצר הבית- איסוף תצפיות משתמשים על מגוון מיני הציפורים בסביבה הקרובה.
ניטור הפרפרים הלאומי בישראל- ניטור פרפרים במסלולים קבועים, ברחבי ישראל. מרוכז על ידי אגודת חובבי הפרפרים בישראל.
תצפיטבע - קהילה מנטרת טבע בגולן, מרוכז על ידי מועצה אזורית גולן.
מן השדה- מערכת מידע שיתופית על מגוון המינים בישראל.
קזרטה

היסטוריה

קזרטה המודרנית הוקמה סביב למגדל המגן שהוקם בתקופה הלומברדית על ידי פנדו, נסיך קפואה. פנדו הרס את העיר המקורית בערך בשנת 863. המגדל הוא חלק מהארמון ששימש כמקום מושבם של רוזני קזרטה וכמעון מלכותי. העיר וסביבתה היו נחלתם של בני משפחת אקוואויוה (Acquaviva), שעקב החובות הכספיים שנקלעה אליהם, מכרה את הנחלה למשפחה המלכותית. המשפחה המלכותית בחרה במקום לבנייתו של הארמון החדש שלה, שהיה נראה מתאים יותר לבנייה בפנים הארץ בהשוואה לארמון הקודם ששכן על מפרץ נאפולי.
עם סיומה של מלחמת העולם השנייה שימש הארמון המלכותי כמקום מושבו של המפקד העליון של כוחות בעלות הברית. המשפט הראשון על פשעי מלחמה התנהל כאן ב-1945. הגנרל הגרמני אנטון דוסטלר (Anton Dostler) נידון כאן למוות והוצא להורג בעיירה אברסה (Aversa) הסמוכה.

אתרים חשובים

האתר החשוב ביותר בקזרטה הוא ארמון קזרטה שהוכרז כאתר מורשת עולמית מטעם ארגון אונסק"ו. הארמון נבנה במאה ה-18 על ידי האדריכל האיטלקי לואיג'י ונוויטלי (Luigi Vanvitelli) בהשראתו של ארמון ורסאי עבור מלכי בית בורבון שמלכו על ממלכת שתי הסיציליות. זהו אחד האתרים המתויירים ביותר במדינה. הארמון מכיל יותר מ-1200 חדרים, המעוטרים במגוון סיגנונות. הוא שימש כאתר צילום לכמה סרטי קולנוע כמו מלחמת הכוכבים - פרק 1: אימת הפנטום, מלחמת הכוכבים - פרק 2: מתקפת המשובטים, מלאכים ושדים ומשימה בלתי אפשרית 3. הפארק הצמוד הוא באורך 3.2 ק"מ ומכיל מפלים, אגמים וגנים רבים, בין השאר גן אנגלי מפורסם.
כמו כן נמצאים בקזרטה הארמון הישן (Palazzo Vecchio) שנבנה במאה ה-14 ושופץ על ידי ונוויטלי כמעון זמני למשפחה המלכותית, הקתדרלה מהמאה ה-18 ואקוודוקט ונוויטלי מהמאה ה-18.
גיבתון גנים

גיבתון הגנים במטבח הצרפתי

במטבח הצרפתי הציפור קרויה אורטולאן (בצרפתית: Ortolan) והיא נחשבת מזה מאות שנים למעדן. הציפור אסורה לציד, סחר ומאכל. עד 1972 היה הכול מותר ותפריטי המסעדות בצרפת כללו גיבתוני-גנים בקאסולט. בהדרגה התרחב האיסור, בלחץ מדינות מהאיחוד האירופי. עד 31 בדצמבר 2000 הציד היה מותר, אבל הפיטום והמכירה נאסרו. החל מ-1 בינואר 2001 – הכול אסור.
רק בצרפת קיימת מסורת פיטום והיא נחשבת למעדן במטבח הצרפתי, ביוון צדים גיבתוני-גנים בלתי מפוטמים ואוכלים אותם בתוך עלי גפן.
הציד נעשה באזור לאנד, בדרום-מערב צרפת. עונת הציד היא מאמצע אוקטובר עד אמצע נובמבר. על מנת לצוד את הציפורים מגדלים חמניות וכשהן מבשילות מפזרים בחצרות את גרעיניהן לפני עונת הציד, לידן יש מלכודות קטנות. מעליהן תלויים כלובים ובהן ציפורי שיר, הציפורים שורקות וכשגיבתוני-הגנים יורדים לקרקע הן רואות גרעינים, טועמות ונשבות. ציפורי הפיתיון נלכדות, מואכלות ומושקות היטב (בלי פיטום) במשך 10.5 חודשים בשנה, עד שמגיעה עונת הציד, ואחרי שהן משרתות את הציידים משחררים אותן. גיבתון-הגנים מוחזקת בכלובים במרתפים אפלים ומואכלת תריסר ארוחות ביום בתערובת של דוחן ציפורים, פאניס ודוחן. ביום האחרון מאכילים אותה בלי מים ולמחרת משקים אותה בארמניאק והורגים אותה, בדרך כלל בהטבעה.
לפני הבישול מוציאים בעזרת סיכה את הזפק המר, מכניסים את הציפור לכלי חרס קטן בתיבול פלפל ומלח, מחממים ומבשלים בתנור. 
המאכל קרוי בשם "המרחשת המזמרת" בשל הקול המשמיע השומן הרוחש בתחתית הכלי המובא לסועד לאחר בישול הציפור. אוכלים את הציפור בכיסוי ראש, ברדס או מפית. נהוג לאכול את כל הציפור, פרט למקור, בו אוחזים.